
Ministru kabineta rīkojums Nr. 866
Rīgā 2024. gada 23. oktobrī (prot. Nr. 45 34. §)
Par apropriācijas pārdali no budžeta resora "74. Gadskārtējā valsts budžeta izpildes procesā pārdalāmais finansējums" programmas 20.00.00 "Veselības aprūpes pasākumu īstenošana"
· 1. Atbilstoši likuma "Par valsts budžetu 2024. gadam un budžeta ietvaru 2024., 2025. un 2026. gadam" 72. pantam atbalstīt apropriācijas pārdali 2024. gadam 7 138 217 euro apmērā no budžeta resora "74. Gadskārtējā valsts budžeta izpildes procesā pārdalāmais finansējums" programmas 20.00.00 "Veselības aprūpes pasākumu īstenošana" Veselības ministrijai (Nacionālajam veselības dienestam), lai segtu izdevumus par veselības aprūpes pakalpojumiem, kas laikposmā no 2024. gada 1. janvāra līdz 2024. gada 30. jūnijam stacionārā sniegti virs paredzētā apjoma, tai skaitā uz Veselības ministrijas budžeta apakšprogrammām:
· 1.1. 3 850 262 euro apmērā uz apakšprogrammu 33.17.00 "Neatliekamās medicīniskās palīdzības nodrošināšana stacionārās ārstniecības iestādēs", lai segtu izdevumus par DRG fiksēto maksājumu stacionārajām ārstniecības iestādēm;
· 1.2. 3 287 955 euro apmērā uz apakšprogrammu 33.18.00 "Plānveida stacionāro veselības aprūpes pakalpojumu nodrošināšana", tai skaitā:
· 1.2.1. 602 302 euro apmērā, lai segtu izdevumus par plānveida sniegto iezīmēto pakalpojumu programmām;
· 1.2.2. 2 685 653 euro apmērā, lai segtu izdevumus par pakalpojumiem, kas sniegti personām ar prognozējamu invaliditāti vai ilgstoši slimojošām personām darbspējīgā vecumā, ar mērķi nodrošināt savlaicīgus valsts apmaksātus veselības aprūpes pakalpojumus personām darbspējīgā vecumā, novēršot iespējamu invaliditāti un darbspēju zudumu. 
· 2. Veselības ministrijai normatīvajos aktos noteiktajā kārtībā sagatavot un iesniegt Finanšu ministrijā pieprasījumu apropriācijas pārdalei atbilstoši šā rīkojuma 1. punktam.
· 3. Finanšu ministram normatīvajos aktos noteiktajā kārtībā informēt Saeimas Budžeta un finanšu (nodokļu) komisiju par šā rīkojuma 1. punktā minēto apropriācijas pārdali un, ja Saeimas Budžeta un finanšu (nodokļu) komisija piecu darbdienu laikā pēc attiecīgās informācijas saņemšanas nav izteikusi iebildumus, veikt apropriācijas pārdali.
· 4. Nacionālajam veselības dienestam šā rīkojuma 1. punktā minētā finansējuma piešķiršanā ievērot Eiropas Komisijas 2011. gada 20. decembra lēmumu "Par Līguma par Eiropas Savienības darbību 106. panta 2. punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi" (2012/21/ES) atbilstoši ar finansējuma saņēmējiem noslēgtajiem pilnvarojuma līgumiem.

	Ministru prezidente
	(paraksts*)
	E. Siliņa

	Veselības ministrs
	(paraksts**)
	H. Abu Meri


* Dokuments ir parakstīts ar drošu elektronisko parakstu
** Dokuments ir parakstīts ar TAP portāla elektroniskās parakstīšanas rīku

